答崔伯易白雪之句
作者：徐積
朝代：宋

paragraphs: 北叟有奇歌，調與聲俱絕。
此歌本難名，强名爲白雪。
一唱白雲開，再唱青雲裂。
朝唱迎朱霞，暮唱入明月。
聲在明月宮，桂樹生秋風。
秋風吹明河，銀浪翻長虹。
河漢與海通，安知聲所終。
如此誰可知，但問牽牛公。
如此誰可聽，直須登青冥。
酒仙騎赤龍，詩仙騎長鯨。
一夜到平明，北叟聲且停。
遺響來南城，猶似孤鸞鳴。
南公對北叟，阮籍逢孫登。
阮籍正長嘯，孫登作鳳鳴。
羞殺阮步兵，笑殺孫先生。